b'\n_START_ARTICLE_\nVerhoilu\n_START_PARAGRAPH_\nVerhoilu on k\xc3\xa4sity\xc3\xb6n erikoisala, jonka osaaja on verhoilija._NEWLINE_Verhoilu jaotellaan kolmeen eri osa-alueeseen. Niit\xc3\xa4 ovat perinteinen verhoilu, teollinen verhoilu ja ajoneuvoverhoilu. Perinteinen verhoilu keskittyy entis\xc3\xb6intiin ja perinteisten tekniikoiden sek\xc3\xa4 materiaalien k\xc3\xa4ytt\xc3\xb6\xc3\xb6n. Perinteisi\xc3\xa4 verhoilumateriaaleja ovat esimerkiksi kierrejoustimet ja merihein\xc3\xa4-pehmusteet. Teollinen verhoilu k\xc3\xa4sitt\xc3\xa4\xc3\xa4 puolestaan teollisesti valmistettujen tuotteiden verhoilemisen sek\xc3\xa4 teollisuudessa tapahtuvan uustuotannon. Teollisessa verhoilussa k\xc3\xa4ytet\xc3\xa4\xc3\xa4n nykyaikaisia materiaaleja ja ty\xc3\xb6kaluja, kuten vaahtomuovia ja vaahtomuovisahaa. Ajoneuvoverhoilu keskittyy nimens\xc3\xa4 mukaan ajoneuvojen erilaisiin verhoilut\xc3\xb6ihin. Ajoneuvoverhoiluun kuuluu ajoneuvojen entis\xc3\xb6iminen._NEWLINE_Verhoilija voi toimia esimerkiksi yritt\xc3\xa4j\xc3\xa4n\xc3\xa4 tai ty\xc3\xb6llisty\xc3\xa4 huonekaluteollisuuteen. Muita alan ammatteja ovat esimerkiksi koneompelija, leikkaaja, p\xc3\xa4\xc3\xa4llyst\xc3\xa4j\xc3\xa4 ja tyylihuonekalujen entis\xc3\xb6intiverhoilija.'